วิเวก เมอร์ตี แพทย์เสียสละได้ แต่อย่าให้เสี่ยงโดยไม่ให้เครื่องป้องกัน
“มันไม่เป็นธรรมอย่างไรกับการส่งแพทย์เข้าไปแก้ปัญหาการระบาดของไวรัสโคโรนาในขณะที่รัฐบาลไม่ได้มอบอุปกรณ์ที่จำเป็นในการป้องกันตัวเองให้กับพวกเขา มีอะไรที่คนยังไม่รู้เกี่ยวกับการต่อสู้กับไวรัสในครั้งนี้” เทรเวอร์ โนอาห์ (Trevor Noah) พิธีกรรายการ The Daily Show ตั้งคำถามกับ วิเวก เมอร์ตี (Vivek Murthy) อดีตศัลยแพทย์สูงสุดสหรัฐฯ (ตำแหน่งสูงสุดทางการแพทย์ในกองประจำการบริการสาธารณสุขสหรัฐฯ )
เมอร์ตีให้คำตอบว่า “เทรเวอร์ เรื่องนี้เป็นสิ่งที่กระทบกับผมโดยตรง นี่คือเพื่อน ครอบครัว และผู้ร่วมงานที่ต้องทำงานในแนวหน้า แต่สงครามที่พวกเขากำลังเผชิญกับไวรัสชนิดใหม่ที่อันตรายมาก ๆ ในหลายกรณี เราขอให้พวกเขาต้องต่อสู้โดยที่เขาขาดเครื่องป้องกันที่จำเป็น
“มีหมอที่ต้องใช้หน้ากากซ้ำ เพราะของในโรงพยาบาลกำลังจะหมด แม้พวกเขารู้ว่านั่นจะทำให้ตัวเองต้องเสี่ยงมากกับการติดเชื้อ มีหมอที่ขาดชุดกาวน์หรือถุงมือ มีโรงพยาบาลที่ขาดแคลนเครื่องช่วยหายใจ และพยายามหาทางใช้เครื่องช่วยหายใจหนึ่งเครื่องเพื่อช่วยผู้ป่วยสองคนพร้อมกัน
“มันไม่ผิดที่จะเรียกร้องให้หมอและพยาบาลทำงานหนัก และมันก็คงไม่ผิดจนเกินไปที่จะขอให้พวกเขาเสียสละเพื่อคนไข้
“แต่ผมเชื่อว่ามันผิดที่จะให้พวกเขาทำงาน โดยปราศจากเครื่องป้องกันที่พวกเขาพึงมี“
แม้สหรัฐอเมริกาจะเผชิญกับโควิด-19 ช้ากว่าหลายประเทศในเอเชียและยุโรป แต่พวกเขากำลังเผชิญกับการแพร่ระบาดที่รุนแรงไม่แพ้ที่ใด และกำลังจะก้าวขึ้นเป็นประเทศที่มีการติดเชื้อมากเป็นอันดับ 1 ในไม่ช้า
โดยในวันที่ 26 มีนาคม 2020 พบผู้ติดเชื้อแล้วจำนวน 75,178 ราย เสียชีวิต 1,069 ราย เกือบครึ่งทั้งจำนวนผู้ป่วยและผู้เสียชีวิตอยู่ในนิวยอร์ก จำนวนผู้ติดเชื้อเพิ่มขึ้นจากวันก่อนหน้ากว่า 7,000 ราย ขณะที่การติดเชื้อในประเทศจีนเริ่มชะลอตัวเพิ่มขึ้นเพียงไม่ถึงหลักร้อยต่อวัน มีตัวเลขผู้ติดเชื้อรวมที่ 81,285 ราย และเสียชีวิต 3,287 ราย
(เพิ่มเติม-รายงานล่าสุดของวันที่ 27 มีนาคม สหรัฐฯ แซงจีนไปเรียบร้อย ด้วยตัวเลขผู้ติดเชื้ออย่างน้อย 81,321 ราย – The New York Times)
การระบาดอย่างรวดเร็ว ทำให้บุคลากรทางการแพทย์ของสหรัฐฯ รับมือแทบไม่ทัน เช่นเดียวกับอุปกรณ์ป้องกันต่าง ๆ ที่หมดจากคลังอย่างรวดเร็ว ไม่เพียงพอที่จะใช้รับมือกับจำนวนผู้ติดเชื้อที่เพิ่มขึ้นแบบทวีคูณ และกำลังจะดำเนินรอยตามหลายประเทศในยุโรปที่บุคลากรจำนวนมากกลายเป็นผู้ติดเชื้อเสียเอง อย่างเช่นในสเปนที่ผู้ติดเชื้อกว่า 14% เป็นบุคลากรทางการแพทย์ (The New York Times)
เมอร์ตีคือศัลยแพทย์สูงสุดในยุคของประธานาธิบดี บารัก โอบามา รวมถึงช่วงต้นที่ โดนัลด์ ทรัมป์ ขึ้นมารับตำแหน่งประธานาธิบดี ในสมัยที่อยู่ในตำแหน่ง เมอร์ตีเคยรับมือกับการระบาดของอีโบลาและไวรัสซิกา นอกเหนือจากปัญหาทางสาธารณสุขอื่น ๆ มาแล้ว (NPR)
และเมื่อต้นเดือนมีนาคมที่ผ่านมา เมอร์ตีได้รับแต่งตั้งให้เป็นหนึ่งในคณะกรรมการที่ปรึกษา เพื่อรับมือกับปัญหาการระบาดของโควิด-19 โดย โจ ไบเดน หนึ่งในผู้ชิงตำแหน่งตัวแทนพรรคเดโมแครตลงรับเลือกตั้งประธานาธิบดีสหรัฐฯ เมอร์ตีจึงได้ลงพื้นที่ไปยังโรงพยาบาลต่าง ๆ เพื่อสังเกตการณ์และพบกับปัญหาข้างต้น
ในรายงานเมื่อวันที่ 6 มีนาคม ขณะนั้นมีการยืนยันผู้ติดเชื้อแล้วมากกว่า 300 ราย และเสียชีวิต 17 ราย ขณะที่ชุดตรวจไวรัสของสหรัฐฯ มีอยู่เพียง 75,000 ชุด การตรวจหาเชื้อจึงทำได้ยากเนื่องจากอุปกรณ์ขาดแคลน ต่อให้แพทย์สังเกตเห็นว่า อาการของผู้ป่วยเข้าข่ายก็ไม่สามารถยืนยันได้อย่างแน่ชัด (USA Today)
เมอร์ตีให้สัมภาษณ์กับกับ NPR ว่า การขาดแคลนชุดตรวจทำให้เกิดความกังวลกับทั้งตัวผู้ป่วยและแพทย์ ทำให้ต้องมีการกักตัวผู้ที่มีอาการต้องสงสัย ผู้ที่ใกล้ชิด และรวมถึงตัวแพทย์เองโดยไม่จำเป็น นอกจากนี้ ยังทำให้การวางแผนรับมือเป็นไปได้ยาก เพราะไม่อาจมองเห็นภาพรวมได้ว่าการกระจายตัวของเชื้อไวรัสเกิดขึ้นได้อย่างไร มีจุดเริ่มตรงไหน และการที่บุคลากรทางการแพทย์ต้องมาถูกกักตัว ก็ยิ่งทำให้จำนวนคนทำงานลดน้อยลงไปอีก ในช่วงเวลาที่สาธารณสุขต้องการกำลังคนเป็นอย่างมาก
เพื่อรับมือกับสภาวะเช่นนี้ เมอร์ตีให้คำแนะนำว่า “อย่างแรกก็คือจัดการกับปัญหาติดขัดในเรื่องชุดตรวจหาเชื้อไวรัส เจ้าหน้าที่ต้องการใช้มันตรวจหาเชื้อจากคนไข้ที่จำเป็นต้องตรวจ และผลตรวจก็ต้องได้ในระยะเวลาที่เหมาะสม…
“สอง เราต้องทำให้แน่ใจว่า เจ้าหน้าที่การแพทย์จะมีหน้ากากอนามัย ชุดกาวน์ และอุปกรณ์ป้องกันตนเองที่จำเป็น และสาม เราจะต้องยืดขีดจำกัดของประเทศ เราจำเป็นต้องใช้กองทัพในการนี้ ฐานทัพต่าง ๆ อาจจะต้องถูกนำมาใช้เพื่อขยายความสามารถในการรองรับผู้ป่วย
“แต่เหนืออื่นใด นี่คือเวลาที่อเมริกาและโลกจะต้องทุ่มสุดตัว และจากนี้เป็นต้นไป นี่คือเวลาแห่งประวัติศาสตร์โลก ที่เราจะต้องรวมมือกันเพื่อเอาชนะอุปสรรคที่ไม่มีใครสามารถเอาชนะได้ด้วยตัวคนเดียว นี่คือช่วงเวลาแบบนี้ นี่คือการระบาดที่ร้ายแรงมาก”
วิเวก เมอร์ตี